AfriForum: Regspleging in Brits finale hou toegedien - AfriForum
AfriForum se privaatvervolgingseenheid was vandag geskok oor die verwikkelinge in een van die kindermishandelingsake in Brits waarby die eenheid tans betrokke is. Dit volg nadat die hof vandag weereens die saak uitgestel het teen twee mans, asook die ma van 'n jong dogtertjie. Die beskuldigdes staan tereg op verskeie klagtes van verkragting van die dogtertjie wat ten tyde van die pleging van die beweerde misdaad in 2018 vier jaar oud was. Die uitstel volg omdat die streeklanddros volgens die hof siek is en niemand skynbaar in haar plek kan waarneem totdat sy herstel het nie. Die saak kon ook nie tot Februarie uitgestel word nie omdat die streeklanddros waarskynlik na Ga-Rankuwa oorgeplaas gaan word en daar nog geen nuwe aanstelling gedoen is nie. Die voorsittende landdros kon nie met die streekhofpresident kontak maak om vas te stel wanneer daar weer 'n landdros beskikbaar sou wees nie
Volgens adv. Nel is hierdie geval tekenend van die verval van ons strafregstelsel en dit is 'n skande dat die slagoffers van misdaad as gevolg daarvan geregtigheid ontsê word. Die verval van die strafregstelsel is tydens 'n AfriForum-konferensie, wat op 18 Oktober 2021 plaasgevind het, bespreek en die tendense om sake eerder uit te stel as om te verhoor is nou weer bevestig. "Ons het te doen met 'n slagoffer wat vier jaar oud was tydens die beweerde voorvalle en nou, ná drie jaar, steeds nie daaroor kon getuig nie. Dit plaas onnodige druk op kinders om ná so 'n lang tydsverloop getuienis te moet gee oor iets wat so traumaties was," sê adv. Nel.
"Op 'n onverklaarbare wyse het die opdrag van die DOV klaarblyklik verander en sal 'n advokaat van die kantoor van die DOV die saak in Brits vervolg. Soos voorspel in Desember 2021 het die onbeholpenheid van die vervolgingsgesag nou 'n verdere vertraging tot gevolg gehad. Die privaatvervolgingseenheid verwelkom die feit dat 'n staatsadvokaat aangewys is om die saak te vervolg en sal die verdere verloop van die saak monitor," sê adv. Nel.